钦定古今图书集成/方舆汇编/职方典/第1435卷 > 梧州府猺獞峒蛮考
## 钦定古今图书集成/方舆汇编/职方典/第1435卷 > 梧州府猺獞峒蛮考

汉

安帝元初三年，苍梧、郁林蛮反，遣侍御史任逴讨之。

按：《后汉书安帝本纪》云云。

三国吴

魏延康元年。吴交州刺史吕岱。讨郁林蛮按《三国吴志吴主传》。不载按《吕岱传》。延康元年。岱代步骘为交州刺史。郁林夷贼攻围郡县。岱讨破之。

唐

代宗大历　年，容管经略使王翃获贼首梁崇牵，容州平。

按：《唐书代宗本纪》：“六年三月，王翃败梁崇牵，平容州。”

按《府志》：王翃，大历中为容管经略使。初，蛮獠梁崇牵、覃问等煽乱，据容州，前经略使皆侨治梧，翃曰：“‘我容州刺史也，必得容乃止’。即出私财募士，有功者许署吏，于是人皆感奋。不数月，斩贼帅欧阳珪，因至广州，请节度使李勉出兵并力，勉不许，翃曰：‘大夫即不出师，愿下书州县，阳声以兵为助，冀借此声成万一功’。” 勉许诺。乃移书义、藤二州刺史，约皆进讨，卒破贼，擒梁崇牵，悉复容州故地。捷闻，诏更置顺州翃，凡百馀战，擒首领七十。复遣将李实等分讨西原，平郁林诸州。累兼御史中丞、招讨处置使。

元

世祖至元　年。安抚司朱国宝招降黎户按《元史世祖本纪》。不载按府志。至元间。朱国宝以管军万户。镇守梧州路安抚司事。开诚示义。降黎民三千户。蛮峒三十所。

明

孝宗弘治　年，怀集知县区昌安插诸猺屯种。按《府志》：“怀集铜钟古城下，帅汤水、黄潭、麻蕉、石角、金鹅、松柏诸山冈，猺獞杂居，与清远之大罗，连山之上帅马鹿，阳山之萧陀、白芒，贺县之深埇，开建之白莲、水泻，互相结援，肆劫为民患久矣。弘治间，怀集知县区昌遣人赍榜招之，又猺首黄法清管领耕种。”

世宗嘉靖十一年，征《七山猺》，不克。

按《府志》：“十一年，征七山诸蛮，六埇思连、揽田、古磊等。七山壤接苍藤，猺民唐宗钦等恃其险众出劫仁封、须罗等乡，督府陶谐调兵万馀，分二”

哨进剿。贼觉先遁，兵还。

三十一年，总督应槚征《七山猺》，平之。

按《府志》：三十一年，复征七山贼。七山三十七巢，据苍藤岑之中，周遭二百馀里，屡征不服。总督应槚与参政张谦定计调兵，以左参将王宠、右参将朱昇分统之，佯为西征，兵，至浔州，旋师兼程而进，晨及贼境，贼觉始奔。乃下令曰：“贼今据高，其势方锐，不宜仰攻。但使不得逸，候其敝击之，可破也。” 贼果窘饥死强半，擒斩二百八十馀级，遂籍其田庐。

三十二年，《七山猺》复叛。

按《府志》：“三十二年，七山猺酋盘宗昌叛，分守参政郑䌹讨平之。”

神宗万历四年，《七山猺》来归，纳之。

按《府志》，“四年七山、下城、连城、北科诸猺归顺。诸猺畏罗旁兵威，愿归就编民计田入赋。”

万历六年，贼首潘积善等作乱，总督凌云翼谕降之。

按《明外史土司传》：“万历初，岑溪潘积善与六十三山、六山、七山诸猺獞，据山为寇，居民请剿。会大兵征罗旁，不暇及，总制凌云翼先以檄晓积善，积善愿归降输赋，乃贷其死，且以其子入学。时七山为苍藤汛地，北山为容县北流中冲，北科为六十三山咽喉，怀集为贺县诸村出入之所，因立五大营，营六百人，合得” 三千人。设参将及屯堡三十治焉。

按《府志》：“六年三月六十，三山獞贼潘积善等乞降，许之，移梧浔参将驻连城，始置五镇。”

万历十二年，总督吴善调兵讨梧州诸猺，平之。按《明外史土司传》：“怀集猺严秀珠与车廷惠诸酋雄据十五寨，环二百馀里，为州县患。官军屡讨之，盘亘如故，往往相结诸峒蛮劫掠，村民皆遁走。都御史吴善檄总兵戚继光征官兵及罗定、泗城、都康诸土兵，分五道，命参将戴应麟等击金鹅、松柏诸寨，斩秀珠等。” 时郁林猺长黄邦缘亦桀骜，数纠诸生猺破罗充、金顶、樟木诸村，入寇兴业县。兵备副使王原相告于总制，调兵击邦缘。邦缘遁入巢，计擒之，诸猺悉平。广西诸府，惟苍梧一道无土官，而猺患亦稀，由总制开府，其地宿重兵以制胜，居重之势然也。

按《府志》：“十二年，阳山苏朝鲜越湴峒争田，罗廷朝告立兵营防守知县林春茂踏看营地，猺人蔡国昇杀廷朝，碎其尸。既擒国昇，其党谭石泉空峒窜入古城，贼首郑明端主之，挟山峒为变。会开建峒蛮严秀珠劫掠三邑，而深埇金鹅、松柏古城，湴峒水泻白莲空巢以从。总督吴文华题请剿灭，掣东山精兵及归顺戍卒七千馀名，征剿一十五峒，生擒七十馀贼，俘馘七百馀颗，诸山震慑。复招残孽赵江、谭石泉等百馀人，丈出本峒田亩，拨与耕兵住种。移慈乐巡司于金鹅，移兰峒巡司于青水尾，坐镇官督营兵戍守古城、龙塘二处。”